SL Uradni list Evropske unije L 145/35

UREDBA KOMISIJE (EU) št. 506/2014

z dne 15. maja 2014

o spremembi Priloge II k Uredbi (ES) št. 1333/2008 Evropskega parlamenta in Sveta ter Priloge k Uredbi Komisije (EU) št. 231/2012 glede etil lavroil arginata kot konzervansa v nekaterih toplotno obdelanih mesnih proizvodih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1333/2008 Evropskega parlamenta in Sveta z dne 16. decembra 2008 o aditivih za živila (1) in zlasti člena 10(3), člena 14 in člena 30(5) Uredbe,

ob upoštevanju Uredbe (ES) št. 1331/2008 Evropskega parlamenta in Sveta z dne 16. decembra 2008 o vzpostavitvi skupnega postopka odobritve za aditive za živila, encime za živila in arome za živila (2) ter zlasti člena 7(5) Uredbe,

ob upoštevanju naslednjega:

(1) Priloga II k Uredbi (ES) št. 1333/2008 določa seznam Unije aditivov za živila, odobrenih za uporabo v živilih, in pogoje njihove uporabe.

(2) Uredba Komisije (EU) št. 231/2012 (3) določa specifikacije za aditive za živila, navedene v prilogah II in III k Uredbi (ES) št. 1333/2008.

(3) Seznam Unije in specifikacije se lahko posodobijo v skladu s skupnim postopkom iz člena 3(1) Uredbe (ES) št. 1331/2008 na pobudo Komisije ali na podlagi zahtevka.

(4) 5. maja 2006 je bil vložen zahtevek za odobritev uporabe etil lavroil arginata kot konzervansa v več kategorijah živil. Zahtevek je bil državam članicam dan na voljo v skladu s členom 4 Uredbe (ES) št. 1331/2008.

(5) Evropska agencija za varnost hrane (v nadaljnjem besedilu: Agencija) je nato aprila 2007 ocenila varnost uporabe etil lavroil arginata kot konzervansa za živila in določila sprejemljiv dnevni vnos (ADI) v višini 0,5 mg/kg telesne teže (4). Po previdnih ocenah izpostavljenosti odraslih in otrok tej snovi je verjetno, da bi bil ADI pri največjih predlaganih ravneh uporabe presežen za več kategorij živil.

(6) V skladu s temi sklepi je vložnik pregledal svojo uporabo te snovi in ravni uporabe ter zaprosil za odobritev uporabe snovi v toplotno obdelanih mesnih proizvodih. Agencija je julija 2013 objavila izjavo o podrobni oceni izpostavljenosti etil lavroil arginatu na podlagi njegovih pregledanih predlaganih uporab kot aditiva za živila (5) in sklenila, da je izpostavljenost vseh skupin prebivalstva pod sprejemljivim dnevni vnosom (ADI) v višini 0,5 mg/kg telesne teže/dan.

(7) Obstaja tehnološka potreba, da se etil lavroil arginat uporablja kot konzervans v toplotno obdelanih mesnih proizvodih za izboljšanje mikrobiološke kakovosti navedenih živil, vključno z zaviranjem rasti škodljivih mikroorganizmov, kot je bakterija Listeria monocytogenes. Ker bo uporaba etil lavroil arginata v toplotno obdelanih mesnih proizvodih pomagala ohraniti njihovo kakovost in varnost, je primerno odobriti njegovo uporabo v toplotno obdelanih mesnih proizvodih in navedenemu aditivu za živila določiti številko E 243.

(8) Specifikacije za etil lavroil arginat (E 243) bi bilo treba vključiti v Uredbo (EU) št. 231/2012, ko bo ta snov prvič vključena na seznama Unije aditivov za živila v prilogah II in III k Uredbi (ES) št. 1333/2008.

(9) Uredbi (ES) št. 1333/2008 in (EU) št. 231/2012 bi bilo zato treba ustrezno spremeniti.

(10) Ukrepi iz te uredbe so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO UREDBO:

Člen 1

Priloga II k Uredbi (ES) št. 1333/2008 se spremeni v skladu s Prilogo I k tej uredbi.

Člen 2

Priloga k Uredbi (EU) št. 231/2012 se spremeni v skladu s Prilogo II k tej uredbi.

Člen 3

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 15. maja 2014 Za Komisijo Predsednik José Manuel BARROSO

(1) UL L 354, 31.12.2008, str. 16.

(2) UL L 354, 31.12.2008, str. 1.

(3) Uredba Komisije (EU) št. 231/2012 z dne 9. marca 2012 o določitvi specifikacij za aditive za živila, navedene v prilogah II in III k Uredbi (ES) št. 1333/2008 Evropskega parlamenta in Sveta (UL L 83, 22.3.2012, str. 1).

(4) EFSA Journal (2007) 511, str. 1.

(5) EFSA Journal 2013; 11(6):3294.

PRILOGA I Priloga II k Uredbi (ES) št. 1333/2008 se spremeni: 1. V točki 3 dela B „Aditivi razen barvil in sladil“ se za vnosom za dimetildikarbonat E 242 vstavi naslednji novi vnos: „E 243 etil lavroil arginat“ 2. V delu E se v kategorijo živil 08.2.2 „Toplotno obdelano predelano meso“ vstavi naslednji novi vnos: „E 243 etil lavroil arginat 160 razen emulgiranih klobas, prekajenih klobas in jetrne paštete“